Tilføjelse: Lokalavisen har efter publiceringen af denne artikel talt med et andet vidne og andre kilder, der bestrider Ali Kayeds forklaring. De siger, at videoen er optaget EFTER skudepisoden, og at betjentene kun skød i forbindelse med, at den 24-årige mand gik til angreb på betjentene med en kniv, som det fremgår af nedenstående artikler:

Læs også Vidne til skudepisode: Mand angreb betjent to gange med kniv, før han blev skudt

Læs også Skudepisode i Gellerup: Politiet skød mand inde i bus

Oprindelig artikel:

Lokalavisen Aarhus er i besiddelse af et videoklip, som angiveligt viser, hvad der skete kort forinden, politiet tidligere i dag skød en 24-årig mand i Brabrand. Det er 28-årige Ali Kayed, som har givet videoklippet til avisen. Han var vidne til episoden og så manden blive skudt af politiet.

Læs også Mand i kritisk tilstand: Skudt af politiet i Brabrand

"Vi kunne slet ikke forstå, hvorfor han skulle skydes. Kniven var blevet taget væk fra ham, og han virkede helt ufarlig," fortæller Ali Kayed

I videoklippet, som kan ses øverst i artiklen, kan det ses, at manden angiveligt går rundt ubevæbnet, imens en kvindelig politibetjent har en stor kniv i den ene hånd, imens hun peger med en pistol mod manden.

I klippet kan man også høre, hvordan både en kvindelig og mandlig betjent flere gange råber til manden, at han skal lægge sig ned.

Ali Kayed fortæller til Lokalavisen Aarhus, at han ikke kan forstå, hvorfor politiet var nødsaget til at skyde manden, når han ikke længere havde kniven på sig.

"Hvorfor brugte de ikke bare peberspray eller slog med deres politistang," spørger han.

Ali Kayed siger til Lokalavisen Aarhus, at politiet skød manden kort tid efter, at videoklippet stopper.

"Han fik mindst fem skud på kroppen. Der er flere betjente, der skyder ham," tilføjer Ali Kayed og oplyser, at han flygtede væk fra stedet, da politiet begyndte at skyde.

"Vi følte, at det blev farligt for os."

Ali Kayed vil ikke kommentere, hvorvidt det er ham, der har filmet episoden.

Læs også Vidner efterlyses: Politianklagemyndigheden undersøger politiskud i Brabrand

Selve skudepisoden bliver efterforsket af Den Uafhængige Politianklagemyndighed, fordi politiet er involveret i episdoen. Den øvrige efterforskning af sagen om den 24-årige mand bliver efterforsket af Østjyllands Politi.